b'\n_START_ARTICLE_\nRisto Bogdanov\n_START_PARAGRAPH_\nRisto Bogdanov (1900 Vuonninen \xe2\x80\x93 1928 Leningrad) oli vienankarjalainen kirjailija ja kansanperinteen ker\xc3\xa4\xc3\xa4j\xc3\xa4._NEWLINE_Bogdanovin is\xc3\xa4 Harittana Bogdanov siirtyi Ven\xc3\xa4j\xc3\xa4n sis\xc3\xa4llissodan aikana Suomeen vaimonsa ja perheen kahden nuorimman pojan Asjon ja Vasselein kanssa. Risto Bogdanov ja h\xc3\xa4nen vanhempi veljens\xc3\xa4 Miihkali (Miina) olivat ennen Ven\xc3\xa4j\xc3\xa4n vallankumousta ty\xc3\xb6ss\xc3\xa4 renkein\xc3\xa4 sek\xc3\xa4 ty\xc3\xb6miehin\xc3\xa4 Muurmannin radan rakennusty\xc3\xb6maalla. Risto k\xc3\xa4vi koulua kotikyl\xc3\xa4ss\xc3\xa4\xc3\xa4n, ja sen j\xc3\xa4lkeen h\xc3\xa4n k\xc3\xa4vi Petroskoin opettajaseminaaria. Palattuaan Petroskoista h\xc3\xa4n perusti sissiosaston, johon kuului miehi\xc3\xa4 Vuonnisen kyl\xc3\xa4st\xc3\xa4 ja muista Vienan Karjalan rajakylist\xc3\xa4. T\xc3\xa4m\xc3\xa4 osasto taisteli Suomen puolelta tulleita vapaaehtoisretkikuntia, muun muassa Malmin retkikuntaa, vastaan. _NEWLINE_Sotatoimien p\xc3\xa4\xc3\xa4tytty\xc3\xa4 Bogdanov oli mukana perustamassa vuonna 1922 Karjalan kommuuni-lehden yhteyteen ensimm\xc3\xa4ist\xc3\xa4 suomenkielist\xc3\xa4 kirjallisuuskerhoa. T\xc3\xa4m\xc3\xa4 kerho julkaisi suomenkielist\xc3\xa4 aikakauslehte\xc3\xa4 Nuori raataja. H\xc3\xa4n l\xc3\xa4hti sitten opiskelemaan Moskovaan Id\xc3\xa4n Ty\xc3\xb6t\xc3\xa4tekevien Kommunistiseen Yliopistoon ja palasi Neuvosto-Karjalaan vuonna 1924. Bogdanov kiersi karjalaiskyliss\xc3\xa4 ja ker\xc3\xa4si kansanrunoja, arvoituksia ja muuta kansanperinnett\xc3\xa4. H\xc3\xa4n j\xc3\xa4rjesti my\xc3\xb6s kokouksia ja toimi puolueen puhujana. Lis\xc3\xa4ksi Bogdanov kirjoitti Karjalan kommuuni-lehteen ja Punakantele-aikakauslehteen.'